Document ID: 32014D0203

DECIZIA DE PUNERE ÎN APLICARE A COMISIEI
din 19 martie 2014
privind adoptarea programului de lucru multianual al programului LIFE pentru perioada 2014-2017
(Text cu relevanță pentru SEE)
(2014/203/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) nr. 1293/2013 al Parlamentului European și al Consiliului din 11 decembrie 2013 privind instituirea unui program pentru mediu și politici climatice (LIFE) și de abrogare a Regulamentului (CE) nr. 614/2007 (1), în special articolul 24 alineatul (1),
întrucât:
(1)
Pentru a asigura punerea în aplicare a programului LIFE, este necesară adoptarea unui program de lucru multianual pentru perioada 2014-2017.
(2)
Pentru a stabili un cadru pentru punerea în aplicare a celor două subprograme ale programului LIFE, programul de lucru multianual pentru perioada 2014-2017 ar trebui să specifice alocarea orientativă de fonduri între domeniile prioritare și tipurile de finanțare, temele de proiect care pun în aplicare prioritățile tematice stabilite în anexa III la Regulamentul (UE) nr. 1293/2013, metodologia tehnică de selecție a proiectelor, criteriile de atribuire a subvențiilor și calendarele orientative pentru cererile de propuneri.
(3)
Programul de lucru multianual pentru perioada 2014-2017 ar trebui să conțină, de asemenea, rezultatele calitative și cantitative, indicatorii și obiectivele specifice pentru fiecare domeniu prioritar și tip de proiecte, în conformitate cu indicatorii de performanță și obiectivele specifice pentru fiecare domeniu prioritar, pentru a facilita evaluarea rezultatelor și impactului programului. Pe baza evaluărilor ex ante, Comisia a identificat două instrumente financiare inovatoare adecvate pentru finanțarea proiectelor, în conformitate cu articolul 17 alineatul (4) din Regulamentul (UE) nr. 1293/2013.
(4)
Acele instrumente financiare ar trebui să fie testate pe tot parcursul programului multianual de lucru, pentru a demonstra potențialul lor considerabil în ceea ce privește mobilizarea de fonduri de la investitorii în domeniul biodiversității și al atenuării schimbărilor climatice și adaptării la acestea, abordând astfel barierele financiare existente din calea dezvoltării proiectelor în aceste domenii.
(5)
Pe baza experienței pozitive înregistrate în cazul altor instrumente financiare gestionate de Banca Europeană de Investiții (BEI), precum și a acoperirii geografice a BEI, care îi permite să ajungă la beneficiari potențiali din întreaga Uniune, punerea în aplicare a Mecanismului de finanțare a capitalului natural și a Instrumentului de finanțare privată pentru eficiență energetică, finanțate prin contribuții de la programul LIFE, ar trebui să fie încredințată acestei instituții.
(6)
Pentru a asigura punerea în aplicare eficientă a programului de lucru multianual și întrucât Regulamentul (UE) nr. 1293/2013 se aplică începând cu 1 ianuarie 2014, prezenta decizie ar trebui să se aplice de la data adoptării.
(7)
Măsurile prevăzute în prezenta decizie sunt conforme cu avizul emis de Comitetul pentru programul LIFE pentru mediu și politici climatice instituit prin articolul 30 din Regulamentul (UE) nr. 1293/2013,
ADOPTĂ PREZENTA DECIZIE:
Articolul 1
Programul de lucru multianual
Se adoptă programul de lucru multianual al programului LIFE pentru perioada 2014-2017, astfel cum este prevăzut în anexă.
Articolul 2
Contribuția Uniunii la programul de lucru multianual
Contribuția maximă la programul de lucru multianual LIFE pentru perioada 2014-2017 este de 1 796 242 000 EUR și este folosită pentru a finanța subprogramele și domeniile prioritare relevante după cum urmează:
1.
O sumă totală de 1 347 074 499 EUR pentru subprogramul pentru mediu, care se repartizează după cum urmează:
(a)
495 845 763 EUR pentru domeniul prioritar „mediu și utilizarea eficientă a resurselor”;
(b)
610 068 900 EUR pentru domeniul prioritar „natură și biodiversitate”;
(c)
162 999 836 EUR pentru domeniul prioritar „guvernanță și informare în domeniul mediului”;
(d)
78 160 000 EUR pentru cheltuielile de sprijin conexe.
2.
O sumă totală de 449 167 501 EUR pentru subprogramul pentru politici climatice, care se repartizează după cum urmează:
(a)
193 559 591 EUR pentru domeniul prioritar „atenuarea schimbărilor climatice”;
(b)
190 389 591 EUR pentru domeniul prioritar „adaptarea la schimbările climatice”;
(c)
47 588 319 EUR pentru domeniul prioritar „guvernanță și informare în domeniul climei”;
(d)
17 630 000 EUR pentru cheltuielile de sprijin conexe.
Articolul 3
Instrumente financiare
(1) Următoarele instrumente financiare, astfel cum sunt descrise în anexă, beneficiază de contribuții în conformitate cu articolul 17 alineatul (1) din Regulamentul (UE) nr. 1293/2013:
(a)
Instrumentul de finanțare privată pentru eficiență energetică;
(b)
Mecanismul de finanțare a capitalului natural.
(2) Punerea în aplicare a contribuției la Instrumentul de finanțare privată pentru eficiență energetică și la Mecanismul de finanțare a capitalului natural se încredințează Băncii Europene de Investiții.
Articolul 4
Intrare în vigoare
Prezenta decizie intră în vigoare în prima zi de la data publicării în Jurnalul Oficial al Uniunii Europene.
Se aplică de la 19 martie 2014.
Adoptată la Bruxelles, 19 martie 2014.

Labels: 15
19
20